Notum sit omnibus fidelibus tam presentibus quam futuris, quod Hugo de Verreriis in secunda feria ante Ascensionem Domini, adiit presentiam canonicorum sancti Nazarii et quidquid juste vel injuste calumniabatur in villa quæ dicitur Campus, pro anima sua et pro animabus antecessorum suorum, Deo et sanctæ Dei genitrici virgini Mariæ et beato Nazario et prefatis canonicis quiete possidendum dimisit. Et ut hæc dimissio cercior fieret, posuit librum super altare sancti Nazarii. Hanc dimissionem laudantes fecerunt fratres ejus Robertus videlicet et Lebaldus et soror eorum Maria uxor Petri de Rocha et ipse Petrus, singuli omnes librum super altare Dei ponentes. Hanc autem dimissionem ex parte Hugonis viderunt et audierunt: Airardus de Virtuz; Airardus de Solman; Lebaldus de Laval et Erbertus frater ejus et Hugo de Gisel et filius ejus et Rotbertus Furset; ex parte vero canonicorum: Pontius de Rebello; Odo de Baiernaco; Ascherius de sancto Simphoriano, Bernardus de Balgeio; Pontius vigerius; Hugo Fuet; Pontius de Guberiis.